Diari Oficial de la Generalitat Valenciana


Sumari del DOGV 3955, del 08-03-2001 (2001/1894)

Informació pública de les bases de la convocatòria per a cobrir per promoció interna dues places vacants d'administratius, mitjançant el sistema d'oposició.
------------------------------------------------------------------------------------------------------------------------------------------------------------

### Dades del document

Número de DOGV
:   3955

Data del DOGV
:   08-03-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/1894


Data del document
:   22-02-2001

Organisme emissor
:   Ajuntament de Benferri

Tipus de document
:   Convocatòria

Descriptors 

:   * Benferri
    * concurs administratiu
    * administració local
    * professió administrativa

Informació pública de les bases de la convocatòria per a cobrir per promoció interna dues places vacants d'administratius, mitjançant el sistema d'oposició. [2001/F1894]
  
Publicada l'oferta d'ocupació pública de l'Ajuntament de Benferri per a l'any 2001, i aprovades pel Ple de d'aquest ajuntament, en la sessió del dia 29 de gener de 2001, les bases de la convocatòria per a cobrir, per promoció interna, dues places vacants d'administratius, mitjançant el sistema d'oposició, es procedeix a publicar aquestes bases, en compliment de l'article 19 de la Llei 30/1984, de 2 d'agost, de Mesures per a la Reforma de la Funció Pública.
  
En exercici de les competències atribuïdes en els articles 133 del Reial Decret 781/1986, de 18 d'abril, pel qual s'aprova el Text Refós de les Disposicions Vigents en Matèria de Règim Local, el 19 de la Llei 30/1984, de 2 d'agost, de Mesures per a la Reforma de la Funció Pública, i la restant normativa concordant, i havent-se aprovat l'oferta d'ocupació pública de l'Ajuntament de Benferri per a l'any 2001 pel Ple en la sessió de data 21 de desembre de 2000, es convoquen proves selectives d'accés al grup C, sector d'administració general, per promoció interna, d'acord amb les següents
  
Bases
  
Primera. Objecte de la convocatòria
  
Aquesta convocatòria té per objecte la selecció de personal, mitjançant el sistema d'oposició, per a cobrir dos llocs de treball del grup C, sector d'administració general, pel torn de promoció interna.
  
Segona. Condicions generals dels aspirants
  
Els aspirants hauran de complir, a més de les condicions previstes en l'article 12 de la Llei de la Funció Pública Valenciana, els requisits següents:
  
Ser funcionari de carrera de l'Ajuntament de Benferri, grup D, sector d'administració general, amb una antiguitat, almenys, de dos anys en aquest grup i sector.
  
Estar en possessió de la titulació corresponent al grup C conforme al que s'estableix en l'article 4 de la Llei de la Funció Pública Valenciana o acreditar una antiguitat de 10 anys en el grup D.
  
Les condicions per a ser admés a les proves s'hauran de complir en el moment d'acabament del termini de presentació de sol·licituds i mantenir-se durant tot el procés selectiu fins al moment de la presa de possessió.
  
Tercera. Sol·licituds
  
Els qui vulguen prendre part en aquestes proves selectives hauran de formalitzar la sol·licitud que figura com a model en l'annex II i que els serà facilitada a les oficines municipals.
  
Quarta. Drets d'examen
  
Els drets d'examen seran de 2.000 pessetes i s'ingressaran en el compte que aquest ajuntament té obert en la CAM de Benferri. El pagament de la taxa es justificarà amb el resguard de l'ingrés.
  
Cinquena. Presentació de sol·licituds
  
Les sol·licituds seran dirigides a l'alcalde. A la sol·licitud s'adjuntarà una fotocòpia del document nacional d'identitat.
  
El termini per a la presentació de sol·licituds serà de 20 dies, i començarà l'endemà de la publicació de la convocatòria en el Boletín Oficial del Estado.
  
Les sol·licituds les presentaran els interessats a les oficines municipals o en qualsevol de les formes admeses en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Sisena. Admissió dels aspirants
  
Una vegada acabat el termini de presentació de sol·licituds, amb la prèvia verificació que s'ha realitzat el pagament dels drets d'examen, l'Alcaldia dictarà una resolució, que es publicarà en el Butlletí Oficial de la Província d'Alacant, i contindrà la relació provisional d'admesos i exclosos a la realització de les proves.
  
Els aspirants podran, en el cas d'error o exclusió, esmenar els defectes en què hagen incorregut en la seua sol·licitud, i realitzar les al·legacions que consideren convenients en el termini de 10 dies hàbils comptats a partir de l'endemà de la publicació de la relació provisional d'admesos i exclosos, d'acord amb el que s'estableix en l'article 71 de la Llei de Règim Jurídic de les Administracions Públiques i del Procediment Administratiu Comú.
  
En qualsevol cas, a fi d'evitar errors i, en el supòsit de produir-se'n, possibilitar-ne l'esmena en temps i forma, els aspirants comprovaran fefaentment no tan sols que no figuren recollits en la relació provisional d'exclosos sinó, a més, que els seus noms i les seues dades consten correctament en les pertinents relacions d'admesos.
  
Transcorregut el termini anterior, vistes les al·legacions i esmenats els defectes, si pertoca, es dictarà una resolució que eleve a definitiva la llista d'admesos i exclosos a la realització de les proves, que es publicarà en el Butlletí Oficial de la Província d'Alacant.
  
En la resolució mitjançant la qual s'eleve a definitiva la llista d'admesos i exclosos a la realització de les proves, s'establirà, almenys amb 15 dies d'antelació, la data, el lloc de celebració i l'hora de començament del primer exercici.
  
Setena. Proves selectives
  
El procediment de selecció dels aspirants serà el d'oposició.
  
Desenvolupament de l'oposició:
  
L'oposició constarà d'un exercici obligatori i eliminatori, que consistirà a resoldre per escrit, en un temps a determinar pel tribunal, un test amb quatre alternatives de resposta, sent-ne només una la correcta, referit a les matèries del programa que figura com a annex I.
  
Qualificació de l'exercici:
  
L'exercici es qualificarà de 0 a 10 punts, i serà necessari obtenir per a superar-lo un mínim de 5 punts.
  
El nivell de coneixements mínims exigits per a arribar als 5 punts en l'exercici serà fixat pel tribunal, amb caràcter previ a la realització, sense que les preguntes contestades amb error siguen comptabilitzades negativament.
  
Huitena. Desenvolupament de les proves selectives
  
L'exercici es realitzarà al lloc, data i hora que s'establisca en la resolució per la qual s'aprove i publique en el Butlletí Oficial de la Província d'Alacant la llista definitiva d'admesos a la realització de les proves.
  
Els aspirants seran convocats per a l'exercici en crida única.
  
Els membres del tribunal qualificador i el personal col·laborador no permetran l'accés a la sala on es realitze l'exercici d'aquelles persones que compareguen una vegada conclosa la crida dels aspirants convocats.
  
Els aspirants hauran d'acreditar-ne la personalitat mitjançant la presentació del document nacional d'identitat, o del resguard amb fotografia del passaport o del permís de conduir, sense que per a aquest efecte siguen vàlides les fotocòpies compulsades d'aquests documents, així com de l'exemplar per a l'interessat de la sol·licitud d'admissió a les proves.
  
D'acord amb el Reial Decret 192/1988, de 4 de març, durant la realització dels exercicis no es permet fumar als llocs de celebració d'aquests.
  
Novena. Publicitat de les llistes
  
En acabar l'exercici el tribunal publicarà al lloc d'examen la relació d'aspirants que l'hagen superat. S'obrirà, a partir d'aquest moment, un termini de 10 dies hàbils per a la formulació de reclamacions i esmenes que estimen pertinents. Una vegada resoltes aquestes el tribunal dictarà una resolució que fixe les relacions definitives d'aspirants aprovats per ordre de puntuació, i l'elevarà a l'Alcaldia, per a la inserció en el Butlletí Oficial de la Província d'Alacant.
  
Desena. Presentació de documents
  
En el termini de 20 dies hàbils, comptats des de l'endemà de la publicació referida en la base anterior, els aspirants proposats hauran de presentar davant de l'Alcaldia una fotocòpia compulsada del títol acadèmic exigible o, si és el cas, un certificat acreditatiu d'una antiguitat de 10 anys en el grup D.
  
La falta de presentació de la documentació dins del termini indicat tret dels casos de força major, la presentació de documents dels quals es desprenga l'incompliment de les condicions generals de la convocatòria o els supòsits de falsedat en la declaració, donaran lloc a la invalidesa de les actuacions de l'aspirant i, amb respecte a aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer.
  
Onzena. Nomenament de funcionaris
  
Una vegada haja transcorregut el termini de presentació de la documentació, l'alcalde dictarà una resolució, que es publicarà en el Butlletí Oficial de la Província d'Alacant, en què procedirà al nomenament com a funcionaris del grup C dels aspirants a que fa referència la base novena, i se'ls adjudicaran els llocs de treball convocats.
  
Dotzena. Tribunal
  
El tribunal qualificador d'aquesta convocatòria estarà compost per cinc membres i un secretari. S'ha de designar el mateix nombre de suplents, i tindrà la composició següent:
  
- President: el de la corporació.
  
- Secretari: el general de l'ajuntament.
  
- Quatre vocals:
  
· Un regidor de l'ajuntament.
  
· Un representant sindical.
  
· Un funcionari d'administració local amb habilitació nacional.
  
· Un representant de la Generalitat Valenciana.
  
La relació nominal dels membres del tribunal es realitzarà mitjançant la resolució d'Alcaldia en la qual s'aprove la relació provisional d'aspirants admesos i serà publicada en el Butlletí Oficial de la Província d'Alacant.
  
Els membres del tribunal hauran d'abstenir-se i podran ser recusats pels interessats quan concórreguen en aquests circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix hauran d'abstenir-se aquells que hagueren realitzat tasques de preparació d'aspirants en els cinc anys anteriors a la publicació d'aquesta convocatòria.
  
El tribunal, així com els col·laboradors, ajudants i el personal especialista, podrà exigir dels aspirants, en qualsevol moment, que acrediten la seua identitat.
  
A efectes de comunicacions i de qualsevol altra incidència el tribunal tindrà la seu a les oficines municipals: plaça de la Constitució, 1, codi postal 03059, Benferri.
  
Tots els membres del tribunal tindran, com a mínim, una titulació acadèmica d'igual grau a l'exigida per a l'accés als llocs que es convoquen (Batxillerat Superior o FP de segon grau) i seran indemnitzats d'acord amb la normativa vigent.
  
El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats.
  
Tretzena. Recursos
  
La present convocatòria, les bases i tots els actes administratius que siguen dictats en desplegament d'aquesta, tret de les actuacions del tribunal, les podran impugnar les persones interessades mitjançant la interposició del recurs contenciós administratiu en el termini de dos mesos comptats des de l'endemà de la publicació, davant del Tribunal Superior de Justícia de la Comunitat Valenciana, d'acord amb el que s'estableix en els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant això es podrà interposar potestativament un recurs de reposició davant del mateix òrgan que va dictar l'acte que es recorre en el termini d'un mes comptat des de l'endemà de la publicació, o qualsevol altre recurs que estime procedent per a la defensa dels seus interessos.
  
Contra els actes del tribunal es podrà interposar un recurs d'alçada davant de l'alcalde en el termini d'un mes, a partir de l'endemà de la publicació de la corresponent resolució del tribunal.
  
Benferri, 22 de febrer de 2001.- L'alcalde: Luis Vicente Mateo.
  
Annex I
  
I. Dret administratiu
  
1. L'ordenament jurídic administratiu: fonts. La Constitució. Lleis orgàniques i lleis ordinàries. Altres disposicions normatives amb força de llei. El reglament: concepte, naturalesa i classes. Límits de la potestat reglamentària. Autonomia i sistema de fonts.
  
2. L'acte administratiu: concepte, elements i classes. Validesa i eficàcia dels actes administratius. Publicació i notificació. Execució dels actes administratius. Nul·litat i anul·labilitat.
  
3. El procediment administratiu: concepte. La Llei 30/1992, de Règim Jurídic de les Administracions Públiques i del Procediment Administratiu Comú: contingut i àmbit d'aplicació. Les fases del procediment administratiu.
  
4. Revisió dels actes en via administrativa. Reclamacions prèvies. Potestat sancionadora. Responsabilitat de les administracions públiques.
  
5. La jurisdicció contenciosa administrativa. Les parts. Objecte del recurs. Procediments.
  
6. Els contractes de l'administració: concepte. Tipus. Modalitats de contractes administratius. El procediment de contractació. La selecció del contractista. L'execució i modificació dels contractes. L'extinció dels contractes.
  
II. Gestió de personal
  
7. La Llei de la Funció Pública Valenciana. Normativa de desenvolupament en matèria de personal.
  
8. L'accés a la funció pública. Adquisició i pèrdua de la condició de funcionari. Provisió de llocs de treball.
  
9. Situacions administratives dels funcionaris. Supòsits i efectes de cada una.
  
10. Drets i deures dels funcionaris. Retribucions i indemnitzacions. Incompatibilitats. Règim disciplinari.
  
11. El règim de Seguretat Social del personal al servei de l'administració local. La Llei de Prevenció de Riscos Laborals.
  
III. Gestió financera
  
12. El pressupost: concepte i classes. Documentació integradora del Pressupost General. Cicle pressupostari.
  
13. Els crèdits pressupostaris. Modificacions dels crèdits inicials. Despeses plurianuals. Anul·lació de remanents. Incorporació de crèdits. Crèdits extraordinaris i suplements de crèdit. Crèdits ampliables. Transferències de crèdit. Ingressos que generen crèdit.
  
14. Comptabilitat pública. Concepte. Comptabilitat preventiva, executiva i crítica. Ingressos pressupostaris. Devolucions d'ingressos i minoracions d'ingressos.
  
15. Pla general de comptabilitat pública. Àmbit i contingut del pla. Objectius. Criteris de valoració.
  
16. Ordenació de la despesa i ordenació del pagament: òrgans competents. Fases del procediment i documents comptables que intervenen. Liquidació i tancament de l'exercici. Control de la despesa pública. Classes. Especial referència del control de legalitat. El Tribunal de Comptes. La Sindicatura de Comptes.
  
17. Despesa per a la compra de béns i serveis. Despeses de transferències: corrents i de capital. Despeses d'inversió. Pagaments: concepte i classificació. Pagaments per obligacions pressupostàries. Justificació de lliuraments.
  
18. Retribucions de funcionaris públics i del personal laboral al servei de l'administració local. Nòmines. Altes i baixes, justificació. Sous, triennis, pagues extraordinàries, complements, altres remuneracions. Meritació i liquidació de drets econòmics. Pagament de les retribucions del personal en actiu.
  
Annex II
  
Nom:... major d'edat, amb DNI número..., amb domicili, a efectes de notificacions, a...
  
Exposa:
  
Primer: que desitja participar en el procés selectiu per a optar a una de les places que es detallen a continuació, convocades per l'Ajuntament de Benferri, Alacant, d'acord amb els anuncis publicats en el Boletín Oficial del Estado número..., de data...
  
Nombre de places: 2
  
Grup: C
  
Classificació: escala d'administració general, subescala d'administratius.
  
Denominació: administratiu d'administració general.
  
Sistema de selecció: oposició.
  
Segon: que complisc totes les condicions exigides en la convocatòria, referides a la data d'acabament del termini assenyalat per a la presentació d'instàncies, que declare conéixer; i he satisfet els drets d'examen conforme acredite amb el resguard d'ingrés adjunt.
  
Per això sol·licite ser admés per a la pràctica de les proves selectives corresponents.
  
Lloc, data i firma